
"Megosztó stílusú zenék harmonikusan szögletes virágcsokra"/zenei előadás, versszerű költemények ritmikus szavalása

      A kreativitás minél sokoldalúbb kifejezése volt zenei előadásom mozgatórugója. Indíttatást éreztem arra, hogy a szokványos dolgoktól elrugaszkodjam, és egy új, újszerű zenei élmény-csomagot alkossak meg részben már létező, részben meg saját zenei komponensekből, egyedi szövegvilággal.
      Célom volt a diszharmonikus zenei stílusokat is az ízlésesen összeállított zenei virágcsokorba fűzni, ahol a harmónia arat majd győzelmet a durva és a szelíd stílusok ütközetében.
      Fontosnak találom, hogy a mű megalkotása és előadása közben a saját egyéniségem is tükröződjön a műben. Ezen okból kiindulva és mindenben a harmóniára törekedve választottam egy emelkedett témát, amely többek között a pozitív életszemléletről, tudatosságról, és a reménnyel teli életről szól, amely Isten segítségével még szebb lehet.
      A harmónia megvalósításánál alapelvem volt, hogy a „zenét kibillentsem” a kóros egyensúlyból és szélsőséges, egymást ellensúlyozó irányokba vigyem el, amelyben segítségemre voltak a különböző vad, illetve szelíd stílusok, kifejezésmódok, mint a dubstep, a zongora-dallam, a kemény ritmusok és a költészetben rejlő lehetőségek.
      Hiszek abban, hogy az alternatív műfajok népszerűbbek lehetnek, és a nyitottság segítené az embereket abban, hogy megszabaduljanak a zenével (vagy kultúrákkal kapcsolatos) negatív sztereotípiáktól, és békében, barátságban tudjanak egymás mellett élni. Ebben az egymással ütközésben álló zenei stílusok barátságos együttélése is (mint ebben a zenei virágcsokorban) példa lehet.



